Document ID: /roh_data/filtered/fineweb-2-filterrobots_roh.jsonl.gz/51933

Aktuelle Position
Di dals auters
«Di dals auters»: l’autra vista sin la Svizra
Ils 6 da november 2014 vegn emess il project internaziunal «di dals auters» en tut ils emprims programs da radio e tar Radio Rumantsch.
Nua e co passentan ils Romands lur vacanzas ? Tge pensan ils Rumantschs dal tema religiun ? Co carmalan las dunnas ed ils umens dal Tessin in l’auter ? E tge impurtanza ha la famiglia en Svizra tudestga ? Quellas dumondas vegnan discutadas en tut ils emprims programs da radio da la SSR e tar Radio Rumantsch. Ils correspundents regiunals da las quatter parts naziunalas visiteschan in l’auter en ils studios a Losanna, Cuira, Lugano e Turitg. Per las audituras ed ils auditurs è il «di dals auters» ina buna occasiun per emprender d’enconuscher aspects ed opiniuns da las autras regiuns linguisticas da la Svizra.
Il «di dals auters» deriva d’in project da la SSR che va cun grond success dapi bundant trais onns en ils emprims programs SRF 1, La Première, Rete Uno e tar Radio Rumantsch. En ina columna emnila che sa numna : «Gli altri, Les autres. Ils auters. Die Anderen» rapportan correspundents dal mintgadi en las mintgamai autras regiuns linguisticas.
La Svizra cun sias quatter linguas naziunalas e sias quatter culturas è vairamain in pajais multifar. Tgi che vuless udir tut en ina giada en ses program da radio vegn a far experientschas mirvegliusas ils 6 da november, il «di dals auters».